靈隠寺行呈伏虎巖
作者：方回
朝代：宋

paragraphs: 蓬萊水淺塵幾揚，歷劫不動此道場。
黄金何年佛氏土，白雲自古仙人鄉。
吾故不能知鴻荒，嘗聞許由避陶唐。
南巡會稽憶夏后，西渡浙水傳秦皇。
欲鎸文字示萬世，想曾摩挲崖蘚蒼。
君臣豈不亦一到，父老失記書傳亡。
思蓴人歸亂聰勒，衣錦軍起誅宏昌。
教士四萬虜吳友，子弟八千從項梁。
鋒攢鏑飛沸如湯，冷泉之冷常冰霜。
風濤洶地保恬靜，火雲爇天饒清凉。
寺門奇石萬鬼鑿，霹靂穿洞龍騰驤。
偃如未射李廣虎，突如乍叱初平羊。
漫山鉅竹不知數，百圍屹立松杉樟。
野猿攫果就人手，山客貿薪充日糧。
艷浮凡俗花卉絕，毒螫獰惡蟲豸藏。
竺峰飛來夜著翅，桂子墮落秋飄香。
覩史陀宮足彷彿，摩羅耶山非渺茫。
色究竟界掃蜃氣，給孤獨園堪雁行。
遊屐屢破壁疥落，優波度籌千萬强。
老樹一株卧磵上，向來未有如許長。
有能直上北高塔，一覽弱水窮扶桑。
織女機邊拂衫袖，老人星外來帆檣。
金碧殿閣鍾魚廊，飽饘燠衲叢蜂房。
毗盧遮那明正徧，散脂脩摩森護防。
長明燈籠照十方，胸中亦復作是光。
纖蠅么蚋不到處，三千大千禪那床。
游戲伽陀祇夜章，豈無一人駱賓王。
摩訶師子今僧王，一奮迅失千狐狼。